STV4423B Komparativ lokal politikk og forvaltning (V24)

Kort om emnet – ny/justert tekst

Kommunene er grunnelementer i mange lands politiske og administrative organisering. Kommunene er lokaldemokratiske systemer og viktige arenaer for alminnelig politisk engasjement. Videre har kommunene ofte ansvar for et bredt spekter av offentlige tjenester. De utøver offentlig myndighet, og har ansvar for lokal samfunnsutvikling. Dermed kan mange interessante statsvitenskapelige problemstillinger analyseres ved å undersøke kommunal virksomhet.

I kursets første del tar vi for oss kommunesystemenes oppbygging og funksjoner i et europeisk sammenlignende perspektiv. I den andre delen fokuserer vi på kommunene som politisk-administrative enheter, og ser på hvordan ulike forvaltningsmessige paradigmer har gitt seg utslag i kommunal styring og organisering. I kursets tredje del fokuserer vi spesielt på kommunene som demokratiske arenaer, både ut ifra innbyggerne og lokalpolitikernes perspektiv.

Eksamen – ny/justert tekst

Semesteroppgave og individuell justerende muntlig prøve.

Semesteroppgaven skal:

* ha et omfang på 3500-5000 ord.
* ha en selvvalgt problemstilling.
* tematisk høre inn under emnet og ha forankring i og referanser fra pensum.
* følge retningslinjene for [formelle krav til innlevering av oppgaver.](http://www.sv.uio.no/studier/ressurser/oppgaveinnlevering/isv.html)

På den individuelle muntlige prøven vil du få utdypende spørsmål om semesteroppgaven din. Det gis ikke en egen karakter for den muntlige prøven, men resultatet vil inngå i vurderingen av semesteroppgaven.